คนไทยเล่นเน็ตนานสุดในโลก
อินเทอร์เน็ตมีจุดเริ่มต้นมาจากประเทศพัฒนาแล้ว สหรัฐอเมริกา อังกฤษ ฝรั่งเศส และ อินเทอร์เน็ตเพิ่งเข้ามาในประเทศไทยได้เพียง 20 ปี แต่ในวันนี้คนไทยได้แซงหน้าคนทั่วโลก ในเรื่องการใช้เวลาบนอินเทอร์เน็ตไปเรียบร้อยแล้ว  คนไทยเล่นเน็ตนานสุดในโลก..
23 ก.พ. 2561

คนไทยเล่นเน็ตนานสุดในโลก / โดย ลงทุนแมน
อินเทอร์เน็ตมีจุดเริ่มต้นมาจากประเทศพัฒนาแล้ว
สหรัฐอเมริกา อังกฤษ ฝรั่งเศส
และ อินเทอร์เน็ตเพิ่งเข้ามาในประเทศไทยเพียงกว่า 20 ปี
แต่ในวันนี้คนไทยได้แซงหน้าคนทั่วโลก
ในเรื่องการใช้เวลาบนอินเทอร์เน็ตไปเรียบร้อยแล้ว
คนไทยเล่นเน็ตนานสุดในโลก..
เรื่องนี้เป็นยังไง ลงทุนแมนจะเล่าให้ฟัง
ก่อนอื่นจะเล่าให้ฟังถึงภาพรวมของโลกว่า คนทั้งโลกใช้อินเทอร์เน็ตกันมากขนาดไหน
ปัจจุบันโลกเรามีประชากร 7.6 พันล้านคน มีผู้ใช้งานอินเทอร์เน็ตประมาณ 4 พันล้านคน มากกว่าครึ่งของประชากรในโลก
มนุษย์ใช้เวลาในโลกออนไลน์มากขึ้นเรื่อยๆ
ทุกวันนี้ คนส่วนใหญ่ใช้เวลาบนอินเทอร์เน็ตเฉลี่ย 6 ชั่วโมงต่อวัน
แสดงว่า ถ้ารวมเวลาใช้งานบนอินเทอร์เน็ตของทุกคนบนโลกใบนี้จะเท่ากับ 24,000 ล้านชั่วโมงต่อวัน
พัฒนาการและการเติบโตของอินเทอร์เน็ต ส่งผลกระทบอย่างชัดเจนต่อหลายธุรกิจ
บางธุรกิจถูกลบหายไป ในขณะที่บางธุรกิจรุ่งเรืองขึ้นมา
หนึ่งในตัวอย่างธุรกิจที่ได้ประโยชน์ คงจะหนีไม่พ้นโทรศัพท์สมาร์ทโฟน
ปี 2007 ไอโฟน ของแอปเปิ้ลมียอดขาย 1.4 ล้านเครื่อง
ปี 2017 ไอโฟน ของแอปเปิ้ลมียอดขาย 217 ล้านเครื่อง
ในช่วงปี 2007 – 2017 แอปเปิ้ลมียอดขายไอโฟนรวมกันทั่วโลกกว่า 1,250 ล้านเครื่อง
และได้กลายมาเป็นรายได้หลักของบริษัทในปัจจุบัน
รายได้ของแอปเปิ้ลเพิ่มขึ้นจาก 800,000 ล้านบาท เป็น 7,328,000 ล้านบาท
ขณะที่กำไรเพิ่มขึ้นจาก 11,200 ล้านบาท เป็น 1,536,000 ล้านบาท
ขณะที่ปัจจุบัน มีผู้ใช้งานโซเชียลมีเดียมากถึง 3.2 พันล้านคน โดยโซเชียลมีเดียที่คนทั่วโลกนิยมใช้ 3 ลำดับแรกคือ
Facebook มีจำนวนผู้ใช้ 2,167 ล้านบัญชี
YouTube มีจำนวนผู้ใช้ 1,500 ล้านบัญชี
WhatsApp มีจำนวนผู้ใช้ 1,300 ล้านบัญชี
แล้วโลกอินเทอร์เน็ตสำหรับประเทศไทยตอนนี้เป็นยังไง?
อินเทอร์เน็ตเข้ามาในประเทศไทยครั้งแรกในปี 2539
ประเทศไทยมีประชากร 69 ล้านคน และมีผู้ใช้งานอินเทอร์เน็ต 57 ล้านคน (82% ของประชากรทั้งหมด)
โดยที่คนไทยใช้เฟซบุ๊คกว่า 51 ล้านบัญชี
คนไทยใช้เวลาบนอินเทอร์เน็ตเฉลี่ย 9 ชั่วโมง 38 นาทีต่อวัน.. ซึ่งมากที่สุดในโลก
และถ้านับผ่านเฉพาะมือถือ คนไทยใช้เวลาบนอินเทอร์เน็ตเฉลี่ย 4 ชั่วโมง 56 นาทีต่อวัน.. ซึ่งก็มากที่สุดในโลกเช่นเดียวกัน
มีอะไรที่คนไทยยังเป็นอันดับหนึ่งอีก
คำตอบคือประเทศไทยมีเมืองที่มีผู้ใช้เฟซบุ๊คมากที่สุดในโลก
เมืองนั้นคือ กรุงเทพมหานคร
นิวยอร์ค โตเกียว ลอนดอน ที่เรียกว่ามีคนเยอะแล้ว ก็ยังต้องชิดซ้าย เพราะตัวเลขออกมาบอกว่ากรุงเทพมหานครเป็นเมืองที่มีผู้ใช้เฟซบุ๊คมากที่สุดในโลก อยู่ที่ 22 ล้านบัญชี
ก็ไม่รู้ว่ามีคนอาศัยอยู่กรุงเทพจำนวนมาก หรือ กรุงเทพเป็นเมืองที่มีนักท่องเที่ยวมาก หรือ คนกรุงเทพชอบเปิดบัญชีเฟสบุ๊คหลายบัญชีมากกว่าเมืองอื่นของโลก
แต่ผลลัพธ์ออกมาก็คือเราไม่น้อยหน้าใครในโลกนี้ในเรื่องอินเทอร์เน็ต และ เฟซบุ๊ค
มนุษย์โลก และ มนุษย์กรุงเทพ น่าจะคุ้นเคยกับอินเทอร์เน็ตมาไม่เกิน 20 ปีนี้ แต่มันแทบจะเปลี่ยนแปลงวิถีชีวิตของเราหลายๆ อย่างจากหน้ามือเป็นหลังมือ
สัก 10 ปีก่อน เราจะซื้ออะไร ต้องออกไปซื้อข้างนอกที่หน้าร้าน แต่วันนี้คนจำนวนมากเลือกที่จะซื้อของออนไลน์
สัก 10 ปีก่อน เราจะทำธุรกรรมการเงิน ก็ต้องไปธนาคาร แต่วันนี้คนจำนวนมากเลือกที่จะใช้แอปพลิเคชั่นต่างๆ
สัก 10 ปีก่อน ใครจะเชื่อว่าบริษัทอย่างเฟซบุ๊คและกูเกิ้ลจะมีรายได้จากโฆษณามหาศาล และไม่ใช่เพราะพนักงานขายโฆษณาของบริษัท แต่เพราะให้ลูกค้าทำเอง
สัก 10 ปีก่อน ใครจะคิดว่าประเทศไทยที่ยังมีภาพลักษณ์ขี่ช้างไปโรงเรียนในสายตาของต่างชาติ มาวันนี้คนไทยจะเล่นอินเทอร์เน็ตนานที่สุดในโลก และกรุงเทพเป็นเมืองที่มีผู้ใช้เฟซบุ๊คมากที่สุดในโลก
โลกของตอนนี้เปลี่ยนไปมากจาก 10 ปีที่แล้ว
และประเทศไทยตอนนี้ก็เปลี่ยนไปมากจาก 10 ปีที่แล้วเช่นกัน
ถ้า 10 ปีที่แล้ว มีรถมาจอดขวางหน้าบ้าน และคนในบ้านเอาขวานมาทุบรถ ข่าวนี้จะไปไม่ถึงทุกคนได้ในชั่วข้ามคืน แต่ตอนนี้คนทั้งประเทศหลายสิบล้านคนรู้ข่าวนี้ภายใน 1 คืน
ขนาด 10 ปีที่ผ่านมาเรายังเปลี่ยนไปมากขนาดนี้
ก็ไม่รู้ว่าอนาคตโลกจะเปลี่ยนไปเร็วขนาดไหน
แต่สิ่งนี้น่าจะเป็นแค่จุดเริ่มต้น..
ทั้งโลกนี้ และ คนไทย จะเล่นอินเทอร์เน็ตนานขึ้นกว่านี้อีกใน 10 ปีข้างหน้า นานจนเราอาจจะแยกไม่ออกว่าเราจะใช้ชีวิตโดยไม่มีอินเทอร์เน็ตได้อย่างไร..
----------------------
<ad> อินเทอร์เน็ตทำให้คนซื้อของออนไลน์และต้องส่งพัสดุกันมากขึ้น
LocoPack ช่วยให้คุณมีแพคเกจจิ้งสวยๆได้ง่ายๆ
- เช็คราคาบนเวปได้ทันที 24 ชม.
- มีทีม support ที่จะช่วยเหลือคุณทั้งออกแบบ ผลิต และจัดส่งของไปจนถึงมือคุณ
- สนใจสามารถคลิ๊กเข้าไปดูรายละเอียดได้ที่ => 
พิเศษ!! สำหรับแฟนเพจลงทุนแมน เพียงใช้ Code: LTM500 รับส่วนลดทันที 500 บาท
----------------------
Reference
-
-
-
-
-
-
-